**Moutmarka** er et friområde i Færder nasjonalpark på øya Tjøme i Færder kommune i Vestfold og Telemark. Det ligger nordvest for Verdens Ende med strandlinje mot Tønsbergfjorden ut mot Skagerak. Det slakke kystlandskapet består av rullesteinsstrender, svaberg i nord-sør-retning som går opp i 38 m.o.h. og artsrike habitater og vegetasjonstyper som skog, kratt, tørrbakker, våtmarker, tangvoller med mer.
Moutmarka eies av Oslofjordens Friluftsråd, som igjen eies av kommunene rundt fjorden. Området er populært og lett tilgjengelig med merkede turstier.

Historikk
---------

Oslo kommune pluss fem vestfoldkommuner kjøpte i 1954 et areal på 300 mål og ytterliger 400 mål i 1958. Dermed ble det forhindret at området ble hytteby, slik det var fare for etter at det hadde vært utskifting av det som tidligere hadde vært felleseie og felles beitemark for bøndene i Utbygda.

Fylkesmannen i Vestfold foreslo i 2004 overfor Miljødepartementet opprettelsen av Moutmarka naturreservat over et areal på 734 daa, derav 130 daa sjøareal. 30. juni 2006 ble Moutmarka naturreservat fredet. Fra 23. august 2013 inngår Moutmarka i den nyopprettede Færder nasjonalpark.

Naturforhold
------------

Moutmarka har en lokalitet med mange rullesteiner som er en del av endemorenen som isbreen etterlot seg for cirka 11 200 år siden. Morenen er en del av Tjøme-Hvaler-trinnet. Rullesteinene er fredet. 

Moutmarka er et godt eksempel på lyngheilandskap også i Vestfold. De viktigste habitatene (naturtypene) på området er skog (edelløvskog, blandingsskog og krattskog), kantkratt med slåpetorn, åpne tørrbakker med urterik vegetasjon, strandeng (kalktørrenger og fuktenger), strand, våtmark (Skjælva), tangvoller og lynghei. Området er værbitt, men også stedvis lunt, og har rike naturverdier med 142 kjente rødlistede arter: 22 fugler, et amfibium, et reptil, 72 insekter, seks edderkopper, 15 karplanter, en kransalge og 24 sopp. Naturreservatet ryddes og har sauer på beite for å opprettholde det tidligere åpne kulturlandskapet.

Nærmeste nabo til Moutmarka i nord er Mostranda campingplass som ble etablert på 1930-tallet. Der ligger en av de fineste sandstrendene på Tjøme.

* Turområdet sett fra Seileråsen i reting mot Østøya ved sandefjord på den andre sida av Tønsbergfjorden i vest. Kystterrenget består av løvskog, beitemarker, våtområder, rullesteinsstrender samt knauser og koller formet som svaberg.  Panorama: April 2021Turområdet sett fra Seileråsen i reting mot Østøya ved sandefjord på den andre sida av Tønsbergfjorden i vest. Kystterrenget består av løvskog, beitemarker, våtområder, rullesteinsstrender samt knauser og koller formet som svaberg.  Panorama: April 2021
* Moutmarka sett fra utsiktspunktet på Skåetangen i sør. I vest (til venstre i bildet) ligger Tønsbergfjorden, i vest Helgerødtangen med Verdens Ende bak. Selve Skåefjellet ligger like sør for nasjonalparken og er ikke en del av denne. Panorama: April 2021Moutmarka sett fra utsiktspunktet på Skåetangen i sør. I vest (til venstre i bildet) ligger Tønsbergfjorden, i vest Helgerødtangen med Verdens Ende bak. Selve Skåefjellet ligger like sør for nasjonalparken og er ikke en del av denne. Panorama: April 2021
* Den 3 km lange Kyststien på Moutmarka går over et småkupert og variert kultur- og naturlandskap som ligger vakkert til ved havet.Den 3 km lange Kyststien på Moutmarka går over et småkupert og variert kultur- og naturlandskap som ligger vakkert til ved havet.

Referanser
----------

1. 1 2 3 4  Øystein Røsok: *Forvaltningsplan for Moutmarka naturrreservat, Tjøme kommune, Høringsutkast*, BioFokus-rapport 2010-5
2. ↑  Lund, Bernt H. (2000). *Beretning om Oslo kommune for årene 1948-1986*. Oslo: ProArk. s. 273. ISBN 8291076081.
3. ↑  «Forskrift om Verneplan for Oslofjorden – delplan Vestfold, vedlegg 17, fredning av Moutmarka naturreservat, Tjøme kommune, Vestfold.». lovdata.no. 6. juli 2006. Besøkt 27. mai 2022.

Eksterne lenker
---------------

* (en) Moutmarka – kategori av bilder, video eller lyd på Commons
* Mostranda camping